SMPC แรง 3 วันติดหนุนหุ้นวิ่งแล้ว 36.27% โดยสวนทิศทางตลาดหุ้นติดลบ
SMPC แรง 3 วันติดหนุนหุ้นวิ่งแล้ว 36.27% โดยสวนทิศทางตลาดหุ้นติดลบ
6 ก.ค. 2558

ผู้สื่อข่าวรายงานว่า บริษัท สหมิตรถังแก๊ส จำกัด (มหาชน) หรือ SMPC ณ เวลา 10.43 น. อยู่ที่ระดับ 6.65 บาท บวก 0.30 บาท หรือ 4.72% ด้วยมูลค่าซื้อขาย 120.29 ล้านบาท ราคาหุ้นวิ่งแรง 3 วันติด โดยนับตั้งแต่หุ้นยืนที่ระดับ 4.88 บาท เมื่อวันที่ 3 ก.ค. 58 จนถึงล่าสุดหุ้นปรับตัวขึ้นแล้ว 36.27%
ด้านทิศทางตลาดหุ้นโดยรวมติดลบ โดย ณ เวลา 10.44 น. ดัชนีอยู่ที่ระดับ 1,477.83 จุด ลบ 11.76 จุด หรือ 0.79% ด้วยมูลค่าซื้อขาย 7,406.78 ล้านบาท

ก่อนหน้านี้ นายสุรศักดิ์ เอิบสิริสุข กรรมการผู้จัดการ ระบุเมื่อวันที่ 14 พ.ค. 58 ว่า แนวโน้มธุรกิจทั้งปี 58 ประเมินยอดขายยังคงเป็นไปตามเป้าหมายการเติบโตที่ 15-20% จากปีก่อนอยู่ที่ 3,000 ล้านบาท เป็นผลมาจากแนวโน้มความต้องการใช้แก๊ส LPG ที่ปรับตัวดีขึ้นอย่างต่อเนื่อง ทำให้ปริมาณการใช้ถังบรรจุขยายตัวตามไปด้วย ผนวกกับการขยายกำลังการผลิตโรงงานถังซ่อมและเพิ่มประเภทถังบรรจุขนาดมากกว่า 420 ลิตร จากเดิมที่มีถังขนาดใหญ่ที่สุดเพียง 108 ลิตร ด้านกำไรสุทธิปีนี้เราคาดว่าจะเติบโตในทิศทางเดียวกับยอดขายได้ ประกอบกับ แรงหนุนจากค่าเงินบาทที่เริ่มอ่อนค่า เพราะรายได้หลักของบริษัทมาจากต่างประเทศกว่า 80%
ทั้งนี้ ผลประกอบการงวดไตรมาส 1/58 ว่ามียอดขายอยู่ที่ 664.46 ล้านบาท เพิ่มขึ้นจากเดียวกันของปีก่อนเล็กน้อย ทั้งที่ปริมาณขายโตถึง 14% เป็นผลจากราคาวัตถุดิบที่ลดลงทำให้ราคาขาย และต้นทุนลดลงไปในทางเดียวกัน ขณะที่กำไรสุทธิอยู่ที่ 50.54 ล้านบาท ลดลงจากงวดเดียวกันของปีก่อนร้อยละ 19 โดยสาเหตุหลักมาจากการตั้งสำรองโบนัสค้างจ่ายให้ สอดคล้องกับผลประกอบการของงวดในขณะที่ปีก่อนจะบันทึกเมื่อจ่ายจริง และจากค่าใช้จ่ายในการขายเพิ่มขึ้นจากการขยายตลาดในต่างประเทศ
ด้านการรุกตลาดต่างประเทศ บริษัทยังคงบริหารงานโดยมุ่งเน้นให้ความสำคัญกับการขยายตลาดใหม่ๆ ในต่างประเทศเพิ่มเติม เพื่อสร้างการเติบโตอย่างมั่นคงให้กับธุรกิจ โดยเฉพาะในแถบประเทศที่กำลังพัฒนาในโซนแอฟริกาและเอเชีย เนื่องจากยังมีความต้องการใช้แก๊ส LPG เติบโตอย่างต่อเนื่อง ซึ่งสอดคล้องกับภาพรวมเศรษฐกิจในหลายประเทศที่ขยายตัว ประกอบกับ ราคา LPG ในตลาดโลกเริ่มปรับตัวลดลง ทำให้ผู้ประกอบการปรับเปลี่ยนหันมาใช้แก๊ส LPG เป็นเชื้อเพลิงมากขึ้น จึงมองว่าเป็นโอกาสในการขยายฐานสร้างรายได้ให้กว้าง ยิ่งขึ้น
               